Årsberetning for året 2014
[image: ]
									

Årsberetning for året 2014

Moelven IL håndballgruppa har gjennom sesongen vår og høst 2014 stabilisert seg på et godt nivå. 

Når det gjelder økonomien, er likviditeten redusert noe sammenlignet med i fjor og det er forventet et lite minusresultat på årets regnskap. Det vises for øvrig  til egen økonomisk årsberetning når det gjelder fullstendig oversikt for året. Styret ønsker at håndballen skal være et tilbud til alle og vil derfor jobbe for å holde treningsavgiften så lav som mulig. Dette innebærer imidlertid at det i 2015 må jobbes bedre med å øke sponsor- og dugnadsinntekter. Høsten 2014 har styret startet opprydding av reklameplakater i hallen med sikte på å fornye avtalene med de som har plakater der. Dette har medført at enkelte bedrifter som ikke har betalt på en stund nå har ønsket å fornye avtalene. Styret vil fortsette arbeidet mot mulige sponsorer i 2015. 

I løpet av 2014 har hovedlaget besluttet å etablere ny hjemmeside. Denne er nå satt i drift. Styret har som mål at dette skal være en levende side som oppdateres jevnlig slik at det er interessant å gå inn på den. I tillegg ønsker vi at de ulike lagene skal bruke siden for å legge ut informasjon om kamper mv. og oppmenn/trenere vil få opplæring så snart siden er i drift. 

Styret:

Styret har for sesongen 2014 bestått av følgende medlemmer;


Leder				Cathrine Fossen		1 år 	2015 - på valg
Nestleder			Camilla Nøss		2 år	2016
Kasserer			Berit Mæhlum		1 år	2015 - på valg
Sekretær			Anita Melnæs		1 år	2015 - på valg
Sportslig leder		Tormod Kvisler   		1 år	2015 - på valg
Styremedlem		Mats Andersson		2 år	2016 


Styret har gjennom året hatt månedlige styremøter. Styrets leder eller nestleder har deltatt på møter i hovedlaget som representant for Håndballgruppa. 
				
Medlemmer: 

Medlemstallet har holdt seg på rundt 130-140 medlemmer fordelt på lag i alle aldersklasser fra håndballskole (J 6/7) til og med damelag. Vi ønsker oss hele tiden flere medlemmer og ser at vi kan ha et forbedringspotensial hva gjelder rekruttering. Vi ønsker oss også guttelag, men foreløpig har det ikke vært nok gutter til at vi har fått til det. 

Informasjon om håndballtrening blir sendt ut hver høst og nyttår til alle barneskoler i nærområdet. Håndballskolen, som arrangeres hver høst- og vinterferie er også her en viktig rekrutteringsarena. 

Alle lagene deltar i seriespill, enten i region,- aktivitets- eller isbjørnserien. I tillegg har flere av lagene deltatt på cuper i løpet av 2014. Alle Moelvens lag fra J 12 og oppover deltok også på regionmesterskapet i beach-håndball. Det vises for øvrig til vedlagte årsmeldinger fra lagene.

Dugnadsinnsats/frivillighet:

Håndball-gruppa er, som alle andre idrettslag, helt avhengig av dugnadsinnsats for å klare seg. Dette gjelder ikke minst på trenersiden, der vi baserer oss på foreldre som trenere til og med J 11. I tillegg må vi ha inntektsgivende dugnader. I år har håndballen av ulike årsaker bare hatt to dugnader, vakter i forbindelse med Birkebeiner-rennet, som er fast, og en ad hoc rivedugnad i det gamle Prøysenhuset. Som nevnt innledningsvis må dugnadsinnsatsen økes i 2015, men dette er hele tiden en avveining mellom hvor mye inntekter den enkelte dugnad genererer og slitasjen på foreldregruppa. Styret avholdt derfor møte med alle oppmennene for å drøfte hvordan en best mulig kan organisere dugnadsaktivitet.  

En svært viktig inntektskilde for håndballen er beach-mesterskapet som i 2014 ga ny deltager – og inntektsrekord. Siden vi var så heldige å få kr 350 000 fra sparebankstiftelsen til å utvide beach-banen håper vi på en stor økning i inntektene fra beach i 2015. Andre viktige inntektskilder er kiosksalg og billettinntekter fra hjemmekamper, her yter også foreldrene uvurderlig innsats. Styret vil takke alle for det arbeidet som nedlegges og den velvilligheten vi møter fra dere foreldre.


Trenersituasjon:

Det har vært noe utskiftninger på trenersiden i 2014, men i det store og hele har situasjonen vært forholdsvis stabil. Fremover må det imidlertid jobbes aktivt med å rekruttere nye trenerkrefter på alle lag da vi ser at dette kan bli en utfordring. Håndballgruppa er avhengig av foreldreinnsats også på dette plan.

Styret jobber for å motivere til trenerkurs for kompetanseheving og inspirasjon.  Flere trenere har deltatt på kurs i 2014. Det oppfordres sterkt  til deltagelse på trenerkurs og tilsvarende også i forhold til utvikling av dommere og baneveiledere.

Det viser for øvrig til årsmeldingene for de enkelte lagene når det gjelder trenersituasjonen.


Moelv 10. februar 2015

For styret

Cathrine Fossen

